b'\n_START_ARTICLE_\nEarl Warren\n_START_SECTION_\nNuoruus ja uran alku\n_START_PARAGRAPH_\nEarl Warren eli nuoruutensa Bakersfieldiss\xc3\xa4 Kaliforniassa, jossa h\xc3\xa4nen is\xc3\xa4ns\xc3\xa4 oli t\xc3\xb6iss\xc3\xa4 junankorjaajana. H\xc3\xa4n opiskeli Berkeleyn yliopistossa, ja suoritettuaan lakitieteen tohtorin tutkinnon h\xc3\xa4n toimi asianajajana San Franciscossa kunnes siirtyi oikeuslaitoksen palvelukseen. Palveltuaan ensimm\xc3\xa4isess\xc3\xa4 maailmansodassa h\xc3\xa4n ty\xc3\xb6skenteli piirisyytt\xc3\xa4j\xc3\xa4n toimistossa Alamedan piirikunnassa 18 vuotta, joista 13 piirisyytt\xc3\xa4j\xc3\xa4n\xc3\xa4. Vuonna 1931 tehty kysely listasi h\xc3\xa4net maan parhaaksi piirisyytt\xc3\xa4j\xc3\xa4ksi. Tiukkuudestaan huolimatta h\xc3\xa4n my\xc3\xb6s huolehti syytettyjen oikeuksista.\n_START_SECTION_\nPoliittinen ura\n_START_PARAGRAPH_\nVuosina 1939\xe2\x80\x931943 Warren toimi Kalifornian oikeusministerin\xc3\xa4. H\xc3\xa4n vaati japanilaisten siirt\xc3\xa4mist\xc3\xa4 pois l\xc3\xa4nsirannikolta Japanin hy\xc3\xb6k\xc3\xa4tty\xc3\xa4 Pearl Harboriin. Oikeusministerin kauden j\xc3\xa4lkeen h\xc3\xa4net valittiin Kalifornian kuvern\xc3\xb6\xc3\xb6riksi. Presidentinvaaleissa vuonna 1948 h\xc3\xa4n pyrki republikaanipuolueen ehdokkaana Thomas Deweyn varapresidentiksi. Vaalit voitti istuva presidentti Harry S. Truman.\n_START_SECTION_\nKorkeimman oikeuden puheenjohtajana\n_START_PARAGRAPH_\nKolmannen kuvern\xc3\xb6\xc3\xb6rikauden j\xc3\xa4lkeen Warren siirtyi korkeimman oikeuden  puheenjohtajaksi presidentti Dwight D. Eisenhowerin nimitt\xc3\xa4m\xc3\xa4n\xc3\xa4. Eisenhower oli luvannut nimityksen Warrenille, koska t\xc3\xa4m\xc3\xa4 oli auttanut Eisenhoweria saamaan ehdokkuuden vuoden 1952 presidentinvaaleissa. Warren nimitettiin \xc3\xa4killisesti kuolleen puheenjohtajan Fred M. Vinsonin seuraajaksi, ja h\xc3\xa4n aloitti virassa lokakuussa 1953._NEWLINE_Warrenin johtamana korkein oikeus otti aikaisempaa aktiivisemman aseman lakien ohjaajana, kun aiemmin tuomioistuin oli p\xc3\xa4\xc3\xa4asiallisesti vain tulkinnut lakeja. Konservatiivit arvostelivat tuomioistuinta liian aktiivisesta roolista lains\xc3\xa4\xc3\xa4d\xc3\xa4nn\xc3\xb6ss\xc3\xa4. Oikeus otti monessa tapauksessa kansalaisten oikeuksia laajentavan kannan. Warrenin puheenjohtajakauden eli Warren Courtin merkitt\xc3\xa4vimpiin p\xc3\xa4\xc3\xa4t\xc3\xb6ksiin kuuluu muun muassa Brown vastaan Topekan koululautakunta, joka lopetti rotuerottelun kouluissa ja muissa julkisissa laitoksissa ja vaikutti kansalaisoikeusliikkeen syntymiseen. Tapauksessa Gideon vastaan Wainright oikeus p\xc3\xa4\xc3\xa4tti, ett\xc3\xa4 osavaltioilla on perustuslaillinen velvollisuus tarjota varattomalle syytetylle oikeusapua ja Miranda vastaan Arizona puolestaan m\xc3\xa4\xc3\xa4r\xc3\xa4si, ett\xc3\xa4 syytetylle t\xc3\xa4ytyy ennen kuulustelua kertoa h\xc3\xa4nen oikeuksistaan.\n_START_SECTION_\nWarrenin komissio\n_START_PARAGRAPH_\nVuonna 1963 presidentti Lyndon B. Johnson nimitti Warrenin johtamaan presidentti Kennedyn salamurhaa tutkinutta Warrenin komissiota. Warren otti teht\xc3\xa4v\xc3\xa4n vastaan vastahakoisesti, koska ei pit\xc3\xa4nyt sit\xc3\xa4 sopivana asemassaan olevalle tuomarille.\n_START_SECTION_\nEl\xc3\xa4kkeelle j\xc3\xa4\xc3\xa4minen\n_START_PARAGRAPH_\nKes\xc3\xa4kuussa 1968 Warren ilmoitti presidentti Johnsonille halukkuudestaan j\xc3\xa4\xc3\xa4d\xc3\xa4 el\xc3\xa4kkeelle korkeimmasta oikeudesta. Johnson nimitti h\xc3\xa4nen seuraajakseen korkeimman oikeuden tuomarin Abe Fortasin, mutta republikaanisenaattorit halusivat siirt\xc3\xa4\xc3\xa4 nimityksen seuraavalle presidentille, ja lopulta Fortas vet\xc3\xa4ytyi h\xc3\xa4neen kohdistuvien taloudellisten v\xc3\xa4\xc3\xa4rink\xc3\xa4ytt\xc3\xb6ep\xc3\xa4ilyjen vuoksi. Warren jatkoi virassaan, kunnes seuraava presidentti Richard Nixon nimitti h\xc3\xa4nen seuraajakseen Warren E. Burgerin kes\xc3\xa4kuussa 1969._NEWLINE_Warren kuoli 9. hein\xc3\xa4kuuta 1974. H\xc3\xa4net on haudattu Arlingtonin sotilashautausmaalle Virginian osavaltiossa.'